CCL8
Hemokinski (C-C motivni) ligand 8 (CCL8), znan i kao monocitni hemoatraktantni protein 2 (MCP2), je protein koji je kod ljudi kodiran genom CCL8. CCL8 je mali citokin koji pripada porodici CC hemokina. CCL8 protein se proizvodi kao prekursor koji sadrži 109 aminokiselina, a koji se cijepa da bi se dobio zreli CCL8 koji sadrži 75 aminokiselina. Kod ljudi, gen za CCL8 ima tri egzona i nalazi se unutar velikog skupa CC hemokinskih gena na hromosomu 17 q11.2. MCP-2 je hemotaksijski i aktivira mnoge različite imunske ćelije, uključujući mastocite, eozinofile i bazofile (koje su uključene u alergijske reakcije) i monocite, T-ćelije i NK-ćelije koji su uključeni u upalni odgovor. Svoje efekte CCL8 izaziva vezanjem na nekoliko različitih receptora na ćelijskoj površini, zvanih hemokinski receptori. Ovi receptori uključuju CCR1, CCR2B, CCR3 i CCR5. CCL8 je CC-hemokin koji koristi više ćelijskih receptora za privlačenje i aktiviranje ljudskih leukocita. CCL8 je snažni inhibitor HIV 1, zahvaljujući visokom afinitetu vezanja za receptor CCR5, jedan od glavnih koreceptora za HIV1. Pored toga, CCL8 –u pripisuje se rast metastaza u ćelijama raka dojke. Manipulacija ovom hemokinskom aktivnošću utiče na histologiju tumora, promovirajući korake metastatskih procesa. CCL8 je također uključen u privlačenje makrofaga u porođajnu deciduu.